Balmoral (laev)

Balmoral (endine Norwegian Crown, valmis nime all Crown Odyssey) on kruiisilaev, mis kuulub ettevõttele Balmoral Cruise Ltd ja mida käitab laevakompanii Fred. Olsen Cruise Lines.

Ajalugu 

Kiil pandi laevale tehasenumbriga 616 Saksamaal Papenburgis Meyer Werfti laevatehases 30. aprillil 1987. Laeva projekteeris Taani projekteerimisbüroo Knud E. Hansen A/S ja esialgu kandis ta nime "Crown Odyssey". Laev ristiti juba enne valmimist, 14. mail 1988.

Laev valmis 1. juunil 1988 ja anti üle Pireuses asuvale ettevõttele Royal Cruise Line, mis kasutas laeva Kariibi merel. 1992 müüdi laev Bahamal Nassaus asuvale ettevõttele Kloster Cruise. 1996 omandas selle ettevõtte USA ettevõte Norwegian Cruise Line (NCL) ja nimetas laeva ümber Norwegian Crowniks.

Alates 2000 sõitis laev vana nime "Crown Odyssey" all Lähis-Idas. Nimevahetuse põhjustas asjaolu, et Norwegian Cruise Lines omandas ettevõtte Orient Lines.

2003. aasta septembris moderniseeriti laeva tublisti Singapuris Sembawangi laevatehases ja sõitis uuesti "Norwegian Crowni" nime all kuni 26. maini 2006, mil ta müüdi ettevõttele Fred. Olsen Cruise Lines, kuid tšarterlepingu põhjal jäi ta kasutada endisele omanikule. NCL sõnul oli laev nende ambitsioonide jaoks Aasias liiga väike, aga Fred. Olsen Cruise Lines oli spetsialiseerunud väikestele ja keskmise suurusega reisilaevadele ning Norwegian Crown oli neile just paras. Viimase reisi vana nime ja omaniku all tegi laev 28. oktoobril 2007.

7. novembril 2007 anti laev Fred. Olsen Cruise Linesile üle ja 16. novembril 2007 saadeti laev Blohm + Vossi kuivdokki Elbe 17, kus teda pikendati 30,20 m võrra. Laevasektsioon valmistati Schichau Seebecki laevatehases, kus laev lasti vette 6. oktoobril ja 30. oktoobril 2007 saabus laev ujuvil Hamburgisse kuivdokki. Pärast pikendamist hakkas laev väliselt tugevasti meenutama Dmitri Furmanov-klassi laevu, mis olid valminud 1980. aastatel Saksa DV-s.

2008. aastal võeti laev kasutusse nime all Balmoral.

Tehnilised andmed 

Laev on 217,91 m pikk ja 28,21 m lai. Tema süvis on 7,25 m ja kiirus kuni 22,5 sõlme. Laeva kogumahutavus on 43 537 ja puhasmahutavus 15 401. Laeva jõuseadme moodustavad 4 diiselmasinat MAK 8M601/6M35 võimsusega kokku 21,3 MW. Laev tohib peale võtta 1778 reisijat ja laevaperes on 471 liiget.

Reisijate ala 

Balmoralil on reisijate kasutada 9 tekki. Need kannavad numbreid 3–11.

Peatekk on 6. tekk. Seal asuvad näiteks reisijate vastuvõtu osakond, rannikul toimuvate reiside osakond, reisijatega suhtlemise osakond ja fotogalerii.

7. tekk on peamiselt kaubanduspiirkond mitmesuguste söögi- ja müügikohtadega, seal on ka raamatukogu ja internetipunkt ning väike ujula. 10. tekil on jõusaal ja ilusalong. Kõige kõrgemal, 11. tekil on observatoorium, päikesetekk ja peamine ujula.

Juhtumid 

21. jaanuaril 2009 jäi Balmoral Biskaia lahes tormi kätte. Laev koges tuult tugevusega kuni 97 km/h ja laineid kõrgusega 15 m. Kaks reisijat saadeti pärast seda raskete vigastustega Hispaaniasse A Coruñasse haiglasse.

8. aprillil 2012 alustas Balmoral sõitu Inglismaalt Southamptonist, et võtta ette sama teekond kui 100 aastat tagasi Titanic. Laev möödus Prantsusmaal olevast Cherbourgist ja 9. aprillil ka Iirimaal olevast Cobhist, mis oli viimane sadam, millega Titanic ühenduses oli. Balmoral jõudis Titanicu hukkumispaika tähtajaks, 14. aprilliks kella 23-ks. Laeval peeti mälestusjumalateenistus ja üle parda visati 3 lillepärga. Balmoral jäi sellesse paika kogu ööks ja lahkus järgmisel varahommikul New Yorki, kuhu Titanicki oli teel olnud.

Viited

Välislingid 

 Balmoral (inglise keeles)

Reisilaevad